Rapport mill-President Donald Tusk lill-Parlament Ewropew Il-mexxejja ltaqgħu l-Ħamis li għadda għall-Kunsill Ewropew ta' Marzu, u l-għada, f'27 biex jiddiskutu l-futur tal-Unjoni Ewropea qabel is-60 anniversarju tat-Trattat ta' Ruma. Id-diskussjonijiet tagħna kienu kostruttivi u ffukati, minkejja ftit drama fil-bidu. Ser nibda bil-laqgħa proprja tal-Kunsill Ewropew. Wara rapport ta' implimentazzjoni mill-Prim Ministru Muscat, iddiskutejna l-progress li sar fuq il-prijoritajiet tagħna dwar il-migrazzjoni kif stabbiliti mill-mexxejja fid-Dikjarazzjoni ta' Malta tat-3 ta' Frar. Bdiet il-ħidma iżda issa trid titħaffef sabiex tibda tagħti r-riżultati qabel dak li nafu ser ikun sajf ta' sfidi. It-tieni, il-mexxejja ddiskutew il-prospetti għall-ekonomiji tal-UE u taż-żona tal-euro, flimkien mal-President tal-Bank Ċentrali Ewropew. L-affarijiet sejrin għall-aħjar, u sejrin għall-aħjar f'kull Stat Membru tal-Unjoni Ewropea. Dan juri li l-istrateġiji ekonomiċi tagħna qegħdin fit-triq it-tajba. Għalkemm il-qgħad jinsab fl-inqas livell tiegħu mill-2009, il-mexxejja kienu ċari dwar il-ħtieġa li dan jonqos aktar, b'mod partikolari fir-reġjuni l-aktar affettwati. Il-ħolqien tal-impjiegi ser jibqa' l-prijorità tagħna. Dan huwa l-aħjar mezz biex jiġu indirizzati l-inugwaljanzi u l-inġustizzji soċjali. Il-mexxejja kkonfermaw il-pożizzjoni tal-UE bħala d-difensur ta' kummerċ ħieles u ġust, ibbażat fuq ir-regoli. Il-kummerċ huwa l-qofol tas-suċċess ekonomiku Ewropew u kif semmejt diversi ġimgħat ilu, l-Ewropa teħtieġ li tintensifika t-taħdidiet dwar il-kummerċ mas-sħab tagħna madwar id-dinja. Partikolarment minħabba sinjali ta' protezzjoniżmu li qed jitfaċċaw f'postijiet oħra. Qbilna li navvanzaw malajr in-negozjati li għaddejjin, bħal dawk mal-Ġappun, li huma l-aktar avvanzati, mal-Mercosur u mal-Messiku. Il-ġimgħa d-dieħla stess ser niddiskutu mal-President Juncker kif nagħmlu progress fil-ftehim kummerċjali tagħna mal-Ġappun meta nospitaw lill-Prim Ministru Abe fi Brussell. It-tama sinċiera tagħna hija li niffinalizzaw dawn it-taħdidiet din is-sena. Il-mexxejja esprimew ir-rieda tagħhom li jsaħħu r-relazzjonijiet kummerċjali maċ-Ċina. Fl-istess ħin, mhux ser naħsbuha darbtejn biex niddefendu lilna nfusna kontra prattiki kummerċjali mhux ġusti, kull fejn ikun neċessarju. Nilqgħu l-impenn qawwi tal-Parlament Ewropew li jagħmel progress rapidu fuq il-leġislazzjoni rilevanti. Dan ser jgħin lill-Ewropa tistabbilixxi l-istandard globali għall-kummerċ ħieles u ġust. Filgħaxija, iddiskutejna s-sitwazzjoni ta' tensjoni fil-Balkani tal-Punent. Deher ċar għal kulħadd li hemm forzi, ġewwa u barra, li qed jaħdmu b'mod vigoruż biex jiddestabilizzaw ir-reġjun. Minħabba f'hekk, il-mexxejja affermaw mill-ġdid l-appoġġ inekwivoku tagħhom għall-Balkani tal-Punent, u l-perspettiva Ewropea tagħhom. Esprimejna wkoll l-impenn sħiħ tagħna li nappoġġaw ir-riformi orjentati lejn l-UE u l-proġetti li għaddejjin. L-Unjoni Ewropea tibqa' leali lejn il-wegħda ta' Tessaloniki u tibqa' impenjata bis-sħiħ għall-istabbiltà u l-prosperità tar-reġjun. Nittama li dan is-sinjal pożittiv mill-Ewropa jingħata widen. Il-mexxejja rrevedew ukoll il-progress li sar fil-qasam tal-kooperazzjoni fis-settur tas-sigurtà u d-difiża, fejn f'Diċembru li għadda il-Kunsill Ewropew ta impetu ġdid bħala prijorità strateġika. Il-mexxejja qablu li jerġgħu lura għal dan f'Ġunju. Il-Ġimgħa, iltqajna b'mod informali bħala 27 qabel is-60 anniversarju tat-Trattat ta' Ruma. Kien hemm diskussjoni onesta u kostruttiva dwar il-futur komuni tagħna. Hija ffukat fuq x'għandhom ikunu l-elementi ewlenin tad-Dikjarazzjoni ta' Ruma u l-aġenda tagħna għall-futur. Deher ċar mid-dibattitu li l-unità tas-27 ser tkun l-aktar kwalità prezzjuża tagħna. L-aħħar laqgħa tagħna f'Malta, l-opinjonijiet sussegwenti espressi minn xi Stati Membri kif ukoll il-White Paper tal-Kummissjoni Ewropea ma jħallulna ebda dubju li l-idea ta' Ewropa b'veloċitajiet differenti ser tkun waħda mid-diskussjonijiet li ġejjin tal-anniversarju ta' Ruma. Nifhem ir-raġunijiet għal dan. Xi wħud jistennew bidliet sistemiċi li jillaxkaw ir-rabtiet intra-UE u jsaħħu r-rwol tan-nazzjonijiet b'rabta mal-komunità. Oħrajn, għall-kuntrarju, qed ifittxu dimensjonijiet ġodda u aktar profondi ta' integrazzjoni, anki jekk dawn japplikaw biss għal xi Stati Membri. Din il-possibbiltà hija tabilħaqq prevista fit-Trattati fis-seħħ bħalissa. Madankollu, filwaqt li jitqiesu l-interessi tal-komunità ta' 27 pajjiż fil-kuntest tan-negozjati li ġejjin tal-Brexit kif ukoll l-interessi strateġiċi fit-tul tal-UE, ser inkun qed inħeġġeġ lil kulħadd biex jistinka sabiex tinżamm l-unità politika fost is-27. Minħabba f'hekk, meta nkunu qed niddiskutu x-xenarji diversi għall-Ewropa, l-objettiv ewlieni tagħna għandu jkun li nsaħħu l-fiduċja reċiproka u l-għaqda fost is-27. Wara d-dibattitu tal-ġimgħa li għaddiet, nista' ngħid apertament li s-27 mexxejja kollha jaqblu ma' dan l-objettiv. Kienet diskussjoni relattivament ottimista dwar il-futur komuni tagħna, b'approċċ pożittiv min-naħat kollha, mingħajr ebda eċċezzjoni. Kif għidt wara l-laqgħa nnifisha, ''Jekk tridu tgħaġġlu, morru waħedkom. Jekk tridu tirnexxu, morru flimkien.'' Hija l-intenzjoni kollettiva tagħna li nimmarkaw is-60 anniversarju bis-sens ta' ċelebrazzjoni u r-riflessjoni serja li jistħoqqlu. Jien u Jean-Claude għadna naħdmu mill-qrib mal-Prim Ministri Gentiloni u Muscat dwar dan. U nixtieq nirringrazzjahom it-tnejn kemm għall-isforzi kif ukoll għad-dedikazzjoni tagħhom. Fl-aħħar nett, dwar il-ħatra mill-ġdid tiegħi bħala President tal-Kunsill Ewropew, ma għandi xejn aktar xi ngħid ħlief li ntenni li jien tassew grat tal-fiduċja li ġiet fdata lili u assolutament determinat li naħdem mal-Istati Membri u l-istituzzjonijiet kollha biex intejjeb l-UE u nagħmilha aktar magħquda. Il-Brexit ma kienx fuq l-aġenda tagħna l-ġimgħa l-oħra, iżda ppermettuli naqsam żewġ rimarki, peress li din hija l-aħħar laqgħa tagħna qabel ma r-Renju Unit jiskatta l-Artikolu 50. Ser nagħmel dak kollu li nista' biex niżgura li l-UE u r-Renju Unit ikunu ħbieb tal-qalb fil-futur. Ser jinħass ħafna n-nuqqas tal-Brittanja bħala Stat Membru tal-UE. Fl-istess ħin, nixtieq nenfasizza mill-ġdid li l-bieb tal-UE dejjem ser jibqa' miftuħ għall-ħbieb Brittaniċi tagħna. Rigward in-negozjati, mhux ser ikollna għażla oħra ħlief li nibdew it-taħdidiet ta' rtirar ladarba jinnotifikana r-Renju Unit. Qed inħejju bir-reqqa għal dawn in-negozjati, f'konsultazzjoni mill-qrib mal-Istati Membri u l-Parlament Ewropew. Hija x-xewqa tagħna li nagħmlu dan il-proċess kostruttiv, u mwettaq b'mod ordnat. Madankollu, jeħtieġ li jiġu indirizzati d-dikjarazzjonijiet, li dejjem aktar qed jieħdu l-forma ta' theddidiet, li jekk ma jkunx hemm ftehim ikun tajjeb għar-Renju Unit, u ħażin għall-UE. Irrid inkun ċar li xenarju 'fejn ma jkunx hemm ftehim' ikun ħażin għal kulħadd, iżda fuq kollox għar-Renju Unit, għaliex dan iħalli għadd ta' kwistjonijiet mhux solvuti. M'aħniex ser niġu intimidati mit-theddidiet, u nista' nassigurakom li dawn sempliċiment mhux ser jaħdmu. Il-mira tagħna hija li jkollna divorzju mingħajr problemi u qafas tajjeb għall-futur. U tajjeb li wieħed ikun jaf li l-Prim Ministru Theresa May hija tal-istess fehma. Hemm ħaġa waħda finali li nixtieq ngħid dwar in-Netherlands, wara dak li ġara matul tmiem il-ġimgħa. In-Netherlands huwa l-Ewropa, u llum nixtieq ngħid li l-Ewropa hija n-Netherlands. Post ta' libertà u demokrazija. U ċertament Rotterdam. Il-belt ta' Erasmus, brutalment meqruda min-Nazisti, li llum għandu Sindku li twieled il-Marokk. Jekk xi ħadd jara l-faxxiżmu ġewwa Rotterdam, huma kompletament maqtugħa mir-realtà. Kollha kemm aħna nuru s-solidarjetà man-Netherlands. B'rispett għall-ħbieb tagħna fin-Netherlands, ippermettuli nirrepeti dan bl-Olandiż. Iva, aħna Ewropej u aħna kburin. Ara l-paġna tal-laqgħa